О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20), прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Законом о буџету Републике Србије за 2024. годину („Службени гласник РС”, број 92/23), у члану 3. одобрено је задуживање за Пројекат Изградње урбане инфраструктуре и националног стадиона са приступним саобраћајницама у износу до 360 милиона евра. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Влада је Закључком 05 Број: 35-11099/2021-3 од 11. маја 2022. године Пројекат Изградње урбане инфраструктуре и националног стадиона са приступним саобраћајницама, прогласила пројектом од посебног значаја за Републику Србију.

Узимајући у обзир успешну досадашњу сарадњу са компанијом Power Construction Corporation of China Ltd, Влада Републике Србије је делујући преко Министарства финансија 27. априла 2023. године потписала Споразум о сарадњи у вези са реализацијом и финансирањем припремних пројектантских радова за Пројекат Изградње урбане инфраструктуре и националног стадиона са приступним саобраћајницама.

Радови обухватају пројектовање, набавку и изградњу Националног фудбалског стадиона са 52.000 места, са припадајућим паркингом, опремом и другим пратећим објектима у функцији стадиона.

Предметним Уговором о кредиту предвиђен је износ задуживања до 42.000.000.000 динара за финансирање реализације наведеног пројекта.

Закључком Владе 05 Број: 420-5200/2024 од 13. јуна 2024. године утврђена је Основа и одређена делегација Републике Србије за вођење преговора са Банком Поштанска штедионица а.д. Београд у вези са одобравањем зајма за Пројекат Изградње урбане инфраструктуре и националног стадиона са приступним саобраћајницама, како би се обезбедио кредит за финансирање наведеног пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту бр. 360052455002477643 за потребе финансирања Пројекта Изградње урбане инфраструктуре и националног стадиона са приступним саобраћајницама, између Републике Србије и Банке Поштанска штедионица а.д. Београд, који је потписан у Београду 25. јуна 2024. године, договорени су следећи финансијски услови:

- директно задужење Републике Србије: 42.000.000.000 динара;

- тромесечна отплата зајма;

- рок доспећа: 11 година, укључујући период почека од три године, уз отплату главнице у 32 једнаких тромесечних рата;

- накнада за обраду захтева и реализацију кредита: 0,30% на укупан износ зајма и плаћа се једнократно;

- каматна стопа: тромесечни БЕЛИБОР + фиксна маржа од 2,90% годишње;

- рок расположивости зајма: 36 месеци рачунајући од датума ступања на снагу уговора, а рок расположивости може бити експлицитно продужен од стране Банке, у писменој форми на основу претходног достављеног писменог захтева;

- предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова Банке. Накнада за превремену отплату износи 1,50% од износа Кредита који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код Банке Поштанска штедионица а.д. Београд за потребе финансирања Пројекта Изградње урбане инфраструктуре и националног стадиона са приступним саобраћајницама.

Одредбом члана 2. овог закона дефинишу се услови задуживања на основу Уговора о дугорочном инвестиционом кредиту бр. 360052455002477643, између Републике Србије и Банке Поштанска штедионица а.д. Београд, који је потписан у Београду 25. јуна 2024. године, у оригиналу на српском језику.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.